Demoerin | Onsamehangende Toring van Babel Gebrabbel | Bladsy 2
In My Jacuzzi…Ester Vergeer
Op 8 jarige ouderdom het Ester Mary Vergeer 'n parapleeg geword. Tydens rehabilitasie is sy voorgestel, en het sy geleer om vlugbal, basketbal en tennis in haar rolstoel te speel. Ester was deel van die Nederlandse basketbal span wat die Europese titel in 1997, op 16 jarige ouderdom gewen het. Intussen het sy ook in 1996 aan haar eerste internasionale tenniskampioenskap deelgeneem, en toe in 1998 voltyds begin tennis speel; en ook sommer die Amerikaanse kampioenskap in 1998 gewen.
Vyftien jaar later het Ester besluit om nou uit te tree. In haar ongelooflike loopbaan het sy 687 enkelspel wenne en 440 dubbels wenne agter haar naam. Sedert Januarie 2003 het Ester nog nie een toernooi verloor nie; 470 wenne in 'n ry. Tussen Augustus 2004 en Oktober 2006 het sy 250 agtereenvolgende stelle gewen, met sleg 1 wat 'n valbylpot was.
Ek maak met graagte vir Ester 'n plekkie in my Jacuzzi. As ek moet aanhou om Ester se lof te besing gaan hierdie inskrywing 'n paar folios lank word. Gaan Google maar gerus, en verwonder jou aan die deursettingsvermoë van hierdie vrou.
Wat ek wel wil doen, is om my hoed te lig, en Ester al die geluk vir haar aftrede toe te wens…… welgedaan om die allerbeste in jou sport vir 15 jaar te kan wees, en jy is nou eers 31 jaar oud.
Party mense en hulle stories kan nie anders as om mens te inspireer nie.
Ons klink 'n glasie gevul met my huidige gunsteling wittetjie, Rustenberg se Ida's White, op 'n ware heldin. Ek wens tog vandag se kinners wil ordenklike helde soos Ester kry!
Sleutelwoordw:Ester Vergeer, tennis, tolstoel
1975 Demoerin Versnitting
Verjaarsdae moet soos goeie rooiwyn hanteer word.
Dit gaan nie oor die jaar wat jy ouer is nie;
As jy terugkyk, moet jy 'n jaar beter wees.
Op 'n dag….
…soos vandag, staan ek op en ek lag…en ek sing en ek speel en ek klouter….
Partykeer as jy seëninge tel, moet jy begin by die wat jou liefhet.
Selfs al is ek somtyds windskeef deur 'n windmeul gebliksem;
Selfs al is ek somtyds grommend soos 'n uitgehongerde beer;
Selfs al is ek somtyds (?) anal oor netheid;
Is hulle nog steeds lief vir my.
Liefde en Vrede en Welwillendheid…..
Dit is nie net 3 woorde nie. Dit is 3 woorde wat dade behoort te wees. Die feesseisoen is in volle swang, en almal skarrel. Dit is asof die mensdom in eekhorings verander het wat die laaste neute van die seisoen voor die winter versamel. Dink ons regtig nog aan die boodskap van Kersfees? 'n Liefde so groot dat jy enigiets vir jou naaste sal doen. Ons lewe in 'n wêreld met siek mense. Ons lees dit elke dag in die koerante. Ons sien dit in beeld op die nuus. Daar is videos op Youtube. Mense sê mekaar sleg op Twitter. Dit versprei soos 'n veldbrand en mens kan net jou kop skud dat miljoene soveel genot uit 'n ander se hartseer of haat kan put.
Wat het van die goeie boustene van menswees geword? Is liefde nou net vir familie en vriende gereserveer? Besef jy dat as ouer jou kind uit jou voorbeeld leer? Is jou haat en onmin met jou broer of oom of niggie of buurvrou die fondament waarop jy wil hê hul moet hul morele menswees skoei?
En daar bly altyd hoop. My Oupa is nou 'n jaar terug oorlede, en ek het die voorreg gehad om hom vir 37 jaar te ken. En ter herinnering aan die mens wat hy was, en die voorbeeld wat hy gestel het…gaan ek hom nie net onthou nie, maar ook probeer om sy voorbeeld na die beste van my vermoë na te volg. Ek het byvoorbeeld in al daardie tyd hom nooit 'n skewe of lelike woord oor enigiemand oor sê nie. Ons praat nie van 1 of 2 keer nie; NOOIT nie. Hy het onvoorwaardelik liefgehad. Hy het hartlik saamgelag. Is dit nie die tipe nalatenskap wat jy graag sou wil agterlaat nie?
As jy van jou hart 'n leeukuil maak, gaan daar 'n dag kom wat die leeus jou gaan opvreet. Liefde vir jou naaste beteken nie dat jy skielik hand aan hand met elke mens op straat gaan rondhuppel nie. Dit vra dalk net 'n bietjie verdraagsaamheid. Dit vra dalk vergifnis. Dit vra dalk dat jy die minste moet wees en eerste die strydbyl begrawe. Dit vra dalk 'n wag voor jou mond. Dit vra dalk dat jy 'n ander se punt probeer verstaan.
Ek kan nie aan enige mens voorskryf aan hoe om sy lewe te lei nie. Ek is wel 100% daarvan seker dat as jy ophou om jouself met die negatiewe op te hou, jy 'n baie gelukkiger en gesonder mens gaan wees. Poog daarna om die eerste naam op jou buurvrou se uitnodigingslys te wees, eerder as die laaste naam om getalle om die tafel vol te maak.
My wens vir een en elk, terwyl daardie stêr van hoop nog in die naglig flikker, is 'n Kersfees gevul met liefde, vrede en welwillendheid…..en nie net die wat jy ontvang nie, maar ook die wat jy gee.
En dan..met die woorde van 'n engelstem….
Neem my ouers en my vriende, in bewaring deur die nag…. more dank ons U vir goedheid; gawe van 'n nuwe dag…